Det Europæiske Økonomiske og Sociale Udvalgs udtalelse om "Kommissionens forslag til Rådets direktiv om ændring af direktiv 66/401/EØF om handel med frø af foderplanter, 66/402/EØF om handel med såsæd, 68/193/EØF om handel med vegetativt formeringsmateriale af vin, 92/33/EØF om afsætning af plantemateriale og formeringsmateriale af grøntsagsplanter bortset fra frø, 92/34/EØF om afsætning af frugtplanteformeringsmateriale og frugtplanter bestemt til frugtproduktion, 98/56/EF om afsætning af prydplanteformeringsmateriale, 2002/54/EF om handel med bederoefrø, 2002/55/EF om handel med grøntsagsfrø, 2002/56/EF om handel med læggekartofler og 2002/57/EF om handel med frø af olie- og spindplanter, for så vidt angår sammenlignende EF-prøver"

(KOM(2002) 523 endelig - 2002/0232 (CNS))

(2003/C 85/13)

Rådet for De Europæiske Fællesskaber besluttede den 9. oktober 2002 under henvisning til EF-traktatens artikel 37 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Den Faglige Sektion for Landbrug, Udvikling af Landdistrikterne og Miljø, som udpegede Paolo Bedoni til ordfører uden studiegruppe. Sektionen vedtog sin udtalelse den 14. november 2002.

Det Europæiske Økonomiske og Sociale Udvalg vedtog på sin 395. plenarforsamling den 11. og 12. december 2002, mødet den 11. december, følgende udtalelse med 92 stemmer for og 4 hverken for eller imod.

1. Resumé af Kommissionens forslag

1.1. I de seneste 25 år er der på grundlag af de relevante bestemmelser foretaget sammenlignende prøver for landbrugsafgrøder såsom korn, kartofler, foder- og olie- og spindplanter.

1.2. I de seneste år har de nye bestemmelser om afsætning af formeringsmateriale af frugtplanter, grøntsagsplanter og prydplanter, som blandt andet indeholder nærmere regler om sammenlignende EF-prøver, øget arbejdet i så henseende.

1.3. Medlemsstaterne er enige i, at dette system for efterfølgende kontrol af frø og formeringsmateriale, der markedsføres i Fællesskabet, er et meget vigtigt redskab i bestræbelserne på at harmonisere afsætningen.

1.4. Ovennævnte prøver blev gennemført takket være finansielle bidrag fra Fællesskabet. Formålet med Kommissionens forslag er, af hensyn til gennemsigtigheden, at fastlægge et klart retsgrundlag for sådanne finansielle bidrag gennem fastsættelse af bestemmelser om finansielle EF-foranstaltninger vedrørende sammenlignende prøver, hvilket også indebærer obligatoriske udgifter på EF-budgettet.

2. Generelle bemærkninger

2.1. Inden for EU er gennemførelsen af sammenlignende prøver med henblik på efterfølgende kontrol af frøprøver og formeringsmateriale og deres overensstemmelse med standarden af stor betydning. Det anvendte materiales kvalitet og sundhedstilstand er i høj grad bestemmende for opnåelse af tilfredsstillende resultater inden for dyrkningen af korn, kartofler, foder- og olie- og spindplanter osv.

2.2. Endvidere har man takket være disse prøver eller analyser faktisk en harmonisering af metoderne til kontrol af frø og formeringsmateriale, hvilket er yderst vigtigt dels for at sikre den frie bevægelighed inden for fællesskabet, dels for at give køberne sikkerhed for, at de får frø og formeringsmateriale, som er sundt og af god kvalitet.

3. Særlige bemærkninger

3.1. EØSU kan kun støtte Kommissionens vilje til at fastsætte et klart retsgrundlag for fællesskabets finansielle bidrag til ovennævnte sammenlignende prøver.

3.2. EØSU bifalder især målet om at opnå større gennemsigtighed og sikkerhed og understreger, at medlemsstaterne har anerkendt, at systemet for efterfølgende kontrol er et meget vigtigt redskab i bestræbelserne på at harmonisere markedsføringen.

4. Konklusion

4.1. EØSU bifalder Kommissionens forslag om ændring af de ti nævnte direktivforslag for at fastlægge et klart retsgrundlag for de finansielle bidrag, som Fællesskabet udbetaler for gennemførelsen af sammenlignende prøver af frø og formeringsmateriale.

Bruxelles, den 11. december 2002.

Roger Briesch

Formand for

Det Europæiske Økonomiske og Sociale Udvalg